b'\n_START_ARTICLE_\nEarl Browder\n_START_PARAGRAPH_\nEarl Russell Browder (20. toukokuuta 1891 Wichita, Kansas \xe2\x80\x93 27. kes\xc3\xa4kuuta 1973 Princeton, New Jersey) oli Yhdysvaltain kommunistisen puolueen p\xc3\xa4\xc3\xa4sihteeri ja n\xc3\xa4kyvin johtaja vuosina 1930\xe2\x80\x931945._NEWLINE_Browder oli opettajan poika Kansasista. H\xc3\xa4n liittyi 15-vuotiaana Yhdysvaltain sosialistiseen puolueeseen. Yhdysvaltain liitytty\xc3\xa4 ensimm\xc3\xa4iseen maailmansotaan vuonna 1917 sodanvastaisia puheita pit\xc3\xa4nyt Browder vangittiin Espionage Act -lain nojalla. H\xc3\xa4n vapautui seuraavana vuonna, mutta joutui olemaan toistamiseen samasta syyst\xc3\xa4 vankilassa 1919\xe2\x80\x931920. Kommunistiseen puolueeseen h\xc3\xa4n siirtyi vuonna 1921. Browder nimitettiin vuonna 1930 puolueen p\xc3\xa4\xc3\xa4sihteeriksi ja William Z. Fosterin vet\xc3\xa4ydytty\xc3\xa4 vuonna 1932 terveyssyist\xc3\xa4 sivuun Browderista tuli puolueen johtohahmo. H\xc3\xa4n oli puolueen ehdokkaana vuosien 1936 ja 1940 presidentinvaaleissa. Vuoden 1936 vaaleissa h\xc3\xa4n sai 0,2 prosenttia \xc3\xa4\xc3\xa4nist\xc3\xa4, mutta 1940 \xc3\xa4\xc3\xa4nisaalis putosi melkein puoleen, sill\xc3\xa4 viranomaiset kielsiv\xc3\xa4t h\xc3\xa4nt\xc3\xa4 matkustamasta kampanjan aikana maan sis\xc3\xa4ll\xc3\xa4. My\xc3\xb6hemmin samana vuonna h\xc3\xa4net tuomittiin nelj\xc3\xa4ksi vuodeksi vankeuteen passiep\xc3\xa4selvyyksien vuoksi. H\xc3\xa4n vapautui 14 kuukauden j\xc3\xa4lkeen._NEWLINE_Vuonna 1944 Browder esitti kiistanalaisen lausunnon, jonka mukaan kommunismi ja sosialismi voisivat el\xc3\xa4\xc3\xa4 rauhanomaisesti rinnakkain, ja h\xc3\xa4n aikoi uudistaa kommunistisen puolueen toimintaa muutenkin. Aluksi p\xc3\xa4\xc3\xa4osa puoluejohdosta tuki h\xc3\xa4nt\xc3\xa4, mutta tilanne muuttui, kun Ranskan kommunistisen puolueen johtoon kuulunut Jacques Duclos arvosteli julkisesti Browderin linjausta. Duclosin arveltiin puhuvan Moskovan suulla, joten hein\xc3\xa4kuussa 1945 ylim\xc3\xa4\xc3\xa4r\xc3\xa4inen puoluekokous yll\xc3\xa4tt\xc3\xa4en erotti Browderin puoluesihteerin paikalta ja irtisanoutui h\xc3\xa4nen linjauksistaan. Foster palasi puolueen johtoon. Helmikuussa 1946 Browder erotettiin kokonaan puolueesta. Unkarissa ja T\xc5\xa1ekkoslovakiassa vuonna 1949 pidettyjen puhdistusoikeudenk\xc3\xa4yntien yhteydess\xc3\xa4 mainittiin jo \xe2\x80\x9dbrowderismi\xe2\x80\x9d er\xc3\xa4\xc3\xa4n\xc3\xa4 v\xc3\xa4\xc3\xa4r\xc3\xa4oppisen kommunismin suuntauksena. Browder kutsuttiin vuonna 1950 kommunistien vaikutusta Yhdysvaltain hallituksessa tutkineen senaatin komitean kuultavaksi ja senaattori Joseph McCarthy kuulusteli h\xc3\xa4nt\xc3\xa4. Browder kritisoi kuulemisessaan julkisesti kommunistista puoluetta, mutta ei ilmiantanut entisi\xc3\xa4 tovereitaan. Koska h\xc3\xa4n kielt\xc3\xa4ytyi vastaamasta er\xc3\xa4isiin kysymyksiin, h\xc3\xa4nt\xc3\xa4 syytettiin kongressin halveksumisesta, mutta syytteet hyl\xc3\xa4ttiin, koska tuomarin mielest\xc3\xa4 komitean toiminta ei perustunut lakiin. Browder ei koskaan palannut kommunistisen puolueen j\xc3\xa4seneksi._NEWLINE_Matemaatikot William ja Felix Browder ovat Earl Browderin poikia.'